Իլենի ճապոնական

Իլենի ճապոնական ()՝ իլենազգիների ընտանիքին պատկանող, 5-8 մ բարձրությամբ մշտադալար, ուղղաձիգ թուփ է։ Բնության մեջ աճում է Ճապոնիայում, Կորեայում և Չինաստանում։

Կենսաբանական նկարագիր 
Տերևները հակառակ ձվաձև են կամ նեղ էլիպսաձև, ունեն 3-7 սմ երկարություն, փայլուն են, թույլ մսալի, տերևաթիթեղի վերին կողմում մուգ կանաչավուն, ստորինում՝ բաց կանաչավուն։

Ծաղիկները մանր են, կանաչասպիտակավուն, անշուք։ 
Հաջողությամբ բազմանում է սերմերով, անդալիսով և կտրոններով, շատ լավ է տանում խուզումը։

Ճապոնական իլենին լուսասեր է, ջերմասեր, չափավոր պահանջկոտ հողի և խոնավության նկատմամբ, խիստ տուժում է -18-20 °C ջերմաստիճանի պայմաններում։ Ունի բազմաթիվ գեղազարդ պարտիզային ձևեր (սյունաձև, բրգաձև, խոշորատերև, ոսկեգույն), որոնք անփոխարինելի են պարտեզպուրակային տարբեր տիպի գեղարվեստական կոմպոզիցիաներում։

Տարածում 
Մեր հանրապետությունում ճապոնական իլենին ունենում է 1-1,5 մ բարձրություն, այն խորհուրդ է տրվում օգտագործել ցածրադիր և տաք գոտիների կանաչ տնկարկներում։ Երևանում խիստ ձմռան պայմաններում վերերկրյա մասը ցրտահարվում է։

Գրականություն 
Պարտիզագործություն, Ա. Գրիգորյան

Ծառագիտություն